33. schôdza NR SR - 14.deň - A. dopoludnia
Dátum: 2025-04-15
Poslanec: Pročko, Jozef (SLOVENSKO)
Druh vystúpenia: Vystúpenie s faktickou poznámkou

77. Mišo, trafil si s pani Vaľovou naplno, prišla ožratá ako bomba, bola natočená na video a ja osobne som išiel za ňou, osobne som išiel za ňou a povedal som jej, nech tomu asistentovi kúpi nový mobilný telefón. Tak poslala svojho asistenta a kúpila mobilný telefón a poprosila ma, aby som zmazal ten záznam! Tak ten záznam sme zmazali! Ten záznam sme zmazali a ona, ona, ja som tam nebol, tam ja som prišiel až potom, keď mi to povedali, ale ja som to vybavoval s pani Vaľovou, a to je pravda a novinári sa ma spýtali, že ako to bolo. Tak som im povedal, ako to bolo: pani Vaľová tam prišla spitá ako činka, opitá naozaj, začala tam otravovať tých chlapcov. Škoda, že tu nie je Marek Šefčík, škoda, že tu nie je, že tu nie sú. Takže ja som na toto nechcel reagovať, ale keď pani Vaľová klame a takýmto nechutným spôsobom klame, je to niečo nepríjemné. Takže ešte raz opakujem, tento incident sa stal. Pani Vaľová tam prišla, nikto tam nepil, u nás tam nikto nepil. Pani Vaľová tam, otvorila si dvere, vošla ako veľká princezná (reakcia z pléna), prosím vás, nech nevyrušuje! Nikto ju nevyrušoval! Pán Raši, nech... môžete mi vrátiť čas? (Prerušenie vystúpenia predsedajúcim.) Raši, Richard, predseda NR SR Janka. Vráťte čas pánovi poslancovi, pár sekúnd. (Reakcia z pléna.) Poprosím, pani poslankyňa. Pročko, Jozef, poslanec NR SR A takto sa správala, arogantná, drzá, opitá tam došla, čo bola obrovská hanba. No a ja vám opakujem ešte raz. Ja som to vybavoval, takže ja som bol ten, ktorý to s ňou vybavoval a mňa prosila, jasné, stiahli sme to, ale toto je pani Vaľová! Rozumiete? Ona je neskutočná! To keby ste ju stretli, aj teraz vrieska, celý čas vrieska, celý čas robí tuná z tohto divadlo, to je pani Vaľová. Namiesto toho, a ešte sa aj ospravedlňovala. Ospravedlnila sa tomu asistentovi, ktorému rozbila ten mobilný telefón. Nebudem sa už k tomu vracať, opakujem, novinári sa ma spýtali, povedal som, ako to... (Reakcia z pléna.) Prosím vás, môžte vrátiť čas? (Povedané súbežne s predsedajúcim.) Raši, Richard, predseda NR SR Pani poslankyňa, poprosím... (Povedané súbežne s rečníkom.) Pročko, Jozef, poslanec NR SR Môžte ju vyniesť zo sály?! Veď je podľa mňa zjavne pod vplyvom nejakej návykovej látky. Veď pozrite, čo robí. (Reakcia z pléna.) Môžte vrátiť čas? Raši, Richard, predseda NR SR Poprosím, pani poslankyňa, lebo pán poslanec Pročko nedokáže dokončiť tie dve minúty, aby ste mu vrátili pár sekúnd a nech ich dokončí. Nech sa páči. Pročko, Jozef, poslanec NR SR Takže ďakujem veľmi pekne. Je to nepríjemné počúvať, ale toto sa tu deje a to nie je len tak. Ja som napríklad zažil, Julo či Mišo, ja som zažil, keď upratovačky vynášali plné fľaše, teda plné sáčky fliaš, kábečko, lebo oni pijú Karpatské brandy špeciál, chľastajú a upratovačky to vynášali a ja hovorím, môžem si to nafotiť? A pani upratovačka mi hovorí, viete čo, pán Pročko? Mňa vyrazia, prosím vás, ja vám to nemôžem ukázať. To, čo sa tam deje (povedané so smiechom) na ich klube, je niečo neskutočné. Ja som za to, aby sme naozaj tento zákon schválili a ukázali ľuďom, že my sme rovní ako oni. Poďme fúkať aj my.